รอด! ศาล รธน. มีมติ “บิ๊กตู่” เป็นนายกฯ ต่อ เหตุไม่ครบ 8 ปี
ศาลรัฐธรรมนูญ เสียงข้างมาก 6 ต่อ 3 ให้ “พล.อ.ประยุทธ์ จันทร์โอชา” เป็นนายกฯ ต่อ เหตุดำรงตำแหน่งยังไม่ครบวาระ 8 ปี โดยให้เริ่มนับจากวันที่รัฐธรรมนูญปี 2560 เริ่มประกาศใช้
ศาลรัฐธรรมนูญ เสียงข้างมาก 6 ต่อ 3 ให้ “พล.อ.ประยุทธ์ จันทร์โอชา” เป็นนายกฯ ต่อ เหตุดำรงตำแหน่งยังไม่ครบวาระ 8 ปี โดยให้เริ่มนับจากวันที่รัฐธรรมนูญปี 2560 เริ่มประกาศใช้
30 ก.ย. 2565

ผู้สื่อข่าวรายงานว่า องค์คณะตุลาการศาลรัฐธรรมนูญ ได้ออกนั่งบังลังก์เพื่ออ่านคำวินิจฉัยกรณีที่พรรคร่วมฝ่ายค้าน นำโดย นพ.ชลน่าน ศรีแก้ว ส.ส.น่าน และหัวหน้าพรรคเพื่อไทย ในฐานะผู้นำฝ่ายค้านในสภาผู้แทนราษฎร ยื่นคำร้องถึง นายชวน หลีกภัย ประธานสภาผู้แทนราษฎร เพื่อขอให้ส่งคำร้องไปยังศาลรัฐธรรมนูญขอวินิจฉัยตามรัฐธรรมนูญ มาตรา 17 วรรคสาม ประกอบมาตรา 82 ว่า ความเป็นรัฐมนตรีของนายกรัฐมนตรีของ พล.อ.ประยุทธ์ จันทร์โอชา สิ้นสุดลงตามรัฐธรรมนูญ มาตรา 170 วรรคสอง ประกอบมาตรา 158 วรรคสี่ หรือไม่
องค์คณะตุลาการศาลรัฐธรรมนูญ ได้เริ่มอ่านคำวินิจฉัยในเวลา 15:04 น. โดยเริ่มอ่านคำวินิจฉัยด้วยการกล่าวถึงบทบัญญัติของรัฐธรรมนูญแห่งราชอาณาจักรไทยพุทธศักราช 2560 ถึงที่มาของนายกรัฐมนตรี และบทบัญญัติเกี่ยวกับการพ้นสภาพความเป็นนายกรัฐมนตรี ซึ่งการดำรงตำแหน่งนายกรัฐมนตรี ตามรัฐธรรมนูญแห่งราชอาณาจักรไทยพุทธศักราช 2560 ต้องเป็นบุคคลที่ได้รับการเสนอชื่อจากพรรคการเมืองให้ที่ประชุมรัฐสภาได้ลงมติเลือก ก่อนนำรายชื่อขึ้นทูลเกล้าฯ เพื่อแต่งตั้งเป็นนายกรัฐมนตรี จึงถือว่ามีความสมบูรณ์การเป็นนายกรัฐมนตรีตามที่รัฐธรรมนูญบัญญัติไว้
ทั้งนี้ บทเฉพาะกาล มาตรา 264 รัฐธรรมนูญแห่งราชอาณาจักรไทยพุทธศักราช 2560 ได้บัญญัติขอยกเว้นสถานะความเป็นนายกรัฐมนตรี และคณะรัฐมนตรี ที่เป็นมาก่อนรัฐธรรมนูญประกาศใช้ให้ถือเป็นเป็นนายกรัฐมนตรี และคณะรัฐมนตรีตามรัฐธรรมนูญแห่งราชอาณาจักรไทยพุทธศักราช 2560 ซึ่งเจตนารมณ์ตามหลักกฎหมายย่อมตีความได้ว่า สถานะความเป็นนายกรัฐมนตรี และคณะรัฐมนตรี ตามรัฐธรรมนูญแห่งราชอาณาจักรไทยพุทธศักราช 2560 จึงต้องถูกนับตั้งแต่วันเริ่มต้นประกาศใช้รัฐธรรมนูญในวันที่ 6 เมษายน 2560 อีกทั้งรัฐธรรมนูญแห่งราชอาณาจักรไทยพุทธศักราช 2560 ในบทบัญญัติเกี่ยวกับสถานะนายกรัฐมนตรี ต้องมีผลย้อนหลังก่อนวันที่รัฐธรรมนูญประกาศใช้
ส่วนกรณีที่ประธานคณะกรรมการร่างรัฐธรรมนูญ และรองประธานคณะกรรมการร่างรัฐธรรมนูญ เป็นเพียงการแสดงความเห็นถึงจุดมุ่งหมายในการร่างรัฐธรรมนูญ และไม่ได้มีการนำมาบัญญัติไว้ในรัฐธรรมนูญแห่งราชอาณาจักรไทยพุทธศักราช 2560
ดังนั้น องค์คณะตุลาการศาลรัฐธรรมนูญ จึงมีมติว่าการดำรงตำแหน่งของ พล.อ.ประยุทธ์ ยังไม่สิ้นสุดลงตามรัฐธรรมนูญ มาตรา 170 วรรคสอง ประกอบมาตรา 158 วรรคสี่ เพราะความเป็นนายกรัฐมนตรีได้ถูกเริ่มนับตั้งแต่วันที่รัฐธรรมนูญประกาศใช้ในวันที่ 6 เมษายน 2560 ทั้งนี้มีรายงานว่า องค์คณะตุลาการศาลรัฐธรรมนูญ มีมติเสียงข้างมาก 6 ต่อ 3 เสียง
จากคำวินิจฉัยของศาลรัฐธรรมนูญ ถึงสถานะความเป็นนายกรัฐมนตรีของ พล.อ.ประยุทธ์ จะสิ้นสุดลงในวันที่ 6 เมษายน 2568 จึงยังคงมีเวลาในการดำรงตำแหน่ง 2 ปี 7 เดือน